FI Euroopan unionin virallinen lehti CE 78/162

(2004/C 78 E/0167)

KIRJALLINEN KYSYMYS E-2765/03

esittäjä(t): Raffaele Lombardo (PPE-DE) ja Francesco Musotto (PPE-DE) komissiolle

(16. syyskuuta 2003)

Aihe: Tiivistettyjen rypäleen puristemehujen ja puhdistettujen tiivistettyjen rypäleen puristemehujen käyttöä koskevan asetuksen (EY) N:o 1623/2000 muuttaminen

Euroopan unionin yhteisen maatalouspolitiikan (YMP) perusajatuksena on kehittää maaseutua, tukea maataloustuotantoa, monipuolistaa viljelyä ja kohottaa elintarvikkeiden laatustandardeja ja turvallisuutta.

Kuten Berliinin Eurooppa-neuvoston joulukuussa 1999 hyväksymässä Agenda 2000:ssa todetaan, yhteisön maatalouspolitiikkaa uudistettaessa on aina muistettava asetetut tavoitteet: ratkaisujen kestävyys ympäristön kannalta, maaseutualueiden taloudellinen kehittäminen ja kulttuuriperinnön sekä sosiaalisen oikeudenmukaisuuden lujittaminen.

Pian tapahtuvan laajenemisen myötä YMP:n kehitys kulkee kohti lainsäädännöllistä eriyttämistä, koska erot sosiaalisessa ja taloudellisessa kehitystasossa ovat niin suuret unionin alueen ja Keski- ja Itä-Euroopan maiden välillä.

Viinin hallintokomitea tarkasteli 8. heinäkuuta 2003 pitämässään kokouksessa mahdollisuutta muuttaa tiivistettyjen rypäleen puristemehujen ja puhdistettujen tiivistettyjen rypäleen puristemehujen käytön tukemista koskevaa asetusta (EY) N:o 1623/2000 (1).

Haluaisin kuulla komissiolta:

— millä tavoin aiotaan varmistaa, että kunkin Euroopan alueen maantieteelliset, taloudelliset ja sosiaaliset erityispiirteet otetaan huomioon vahvistettaessa tukitasoja tiivistettyjen rypäleen puristemehujen ja puhdistettujen tiivistettyjen rypäleen puristemehujen käytölle,

— mitä erityistoimia aiotaan toteuttaa, yhteisön perustamissopimuksen 158 artiklan mukaisesti, viinintuotannon tukemiseksi Sisiliassa, koska saarialueella tuotantokustannukset ovat korkeammat?

Franz Fischlerin komission puolesta antama vastaus

(13. lokakuuta 2003)

Parlamentin jäsenten ensimmäinen kysymys viittaa viinin yhteiseen markkinajärjestelyyn (YMJ), josta myönnetään tukia viinien alkoholipitoisuuden lisäämiseen käytettäville tiivistetyille rypäleen puristemehuille. Tukijärjestelmän käyttöönotosta vuonna 1982 lähtien tukea on eriytetty, ja tukitasot ovat määräytyneet rypäleen puristemehujen alkuperän mukaan. Pääsääntöisesti viininviljelyvyöhykkeeltä C III — johon Sisilia kuuluu — peräisin olevien rypäleen puristemehujen tukitaso on korkeampi kuin muilta viininviljelyvyöhykkeiltä peräisin olevien rypäleen puristemehujen tukitaso. Erittäin rajoitettu poikkeuslupa koskee niitä puristemehuja, jotka ovat peräisin muilta viininviljelyvyöhykkeiltä kuin C III -vyöhykkeeltä ja jotka on tuotettu tietyissä olosuhteissa.

Koska yhteistä maatalouspolitiikkaa on kyseisen tukijärjestelmän käyttöönoton jälkeen uudistettu — mihin parlamentin jäsenet kirjallisessa kysymyksessään viittaavat — komissio aikoo tutkia tukijärjestelmää perusteellisesti sen kaikilta osin.

Parlamentin jäsenten toinen kysymys viittaa taloudellista ja sosiaalista koheesiota koskevaan politiikkaan, jonka puitteissa yhteisön rakennerahastot — tässä tapauksessa Euroopan maatalouden ohjaus- ja tukirahaston (EMOTR) ohjausosasto — tukevat viinialaa. Kaudella 2000—2006 viinialaa tuetaan Sisilian alueellista toimintaohjelmasta. Erityisesti viinialaa koskevia ovat toimenpiteet, joilla tuetaan investointeja maatiloilla (4.06), maataloustuotteiden jalostusta ja kaupan pitämistä (4.09) sekä laadukkaiden maataloustuotteiden kaupan pitämistä (4.13).

Tulevia toimenpiteitä koskevat päätökset tehdään yhteistyössä komission kanssa, ja erityisesti alueellisen toimintaohjelman seurantakomitea on tiiviisti mukana päätöksenteossa.

(1) EYVL L 194, 31.7.2000, s. 45.